Anno Domini millesimo trecentesimo primo statuta sunt haec apud Cistercium in Capitulo generali. 1.  In primis, ne Ordinem nostrum qui supra firmam petram Dominum nostrum Iesum Christum fundatus est contingat quibuslibet inordinatis novitatibus commoveri, districtione qua potest prohibet Capitulum generale ne deinceps fiant translationes abbatum in Ordine nisi secundum formam in privilegio Domini Clementis papae quarti traditam et concessam, nisi forte propter aliquam necessitatem inevitabilem de Domini Cistercii et quatuor primorum abbatum licentia speciali, aut saltem alterius ipsorum cum Domino Cistercii, aliter oportuerit ordinari. Quicumque vero aliter praesumpserit, tam transferens quam translatus, ipso facto se esse depositos noverint auctoritate Capituli generalis ; translationes autem hactenus factas ipsum Capitulum ratificat et confirmat. 2.  Item, ut Ordo noster praelucidus per studiorum ordinationem velut splendor firmamenti lucidius refulgeat in medio nebulae mundi huius, idcirco de illis abbatibus qui ad studia monachos mittere debuerunt et in hoc negligentes fuerunt et rebelles, districte praecipit Capitulum generale, quod modis omnibus secundum ordinationem dicti Capituli mittere teneantur. Ne autem temeritas inobedientiae ipsorum transeat impunita, districte praecipit Capitulum generale, ut infra instans Pascha de bursis quas monachi in dictis studiis expendere debuissent, provisoribus studiorum integraliter satisfacere non omittant, illis dumtaxat exceptis, qui impotentiam suam domino Cistercii humilitate qua convenit suggerentes, ab ipso gratiam super hoc ante vel post assignatum terminum impetrarunt. Quicumque antedictas bursas infra Pascha non solverint, ex tunc usque ad satisfactionem plenariam gradum altaris ascendere non praesumant. 3.  Item, pravorum conventicula congregari in corpus singulariter cohibere intendens diligentia circumspecta Capitulum generale, districtione qua potest omnibus abbatibus et personis Ordinis generaliter interdicit, ne alicubi in Ordine de cetero fiant convocationes occasione quacumque ; hoc tantummodo excepto pro libertatibus Ordinis et privilegiis defendendis. Quicumque vero aliter facere praesumpserint, quia ad ipsam conspirationem redolere videtur, auctoritate Capituli generalis tam convocantes quam etiam convocati, sententiam excommunicationis, quam ex nunc fert idem Capitulum in ipsos in his scriptis, se noverint incurrisse, poenae conspiratorum pro nunc per omnia subiacentes. Abbati autem de Worrelia in Anglia qui in praedictis excessisse dicitur, districtissime praecipit idem Capitulum, quod anno sequenti Capitulo se praesentet, modis omnibus ibidem se purgaturus, vel secundum demerita recepturus. 4.  Item, evagationes et insolentias personarum Ordinis refrenare cupiens Capitulum generale ordinat et diffinit quod quandocumque aliqua persona de domo propria fuerit emittenda, de domo sua emittens usque ad locum illum, ad quem ipsa persona destinanda est, teneatur de famulo proprio eidem providere cum expensis sufficientibus et modestis, et hoc idem faciant remittentes. 5.  Item, misericordiam superexaltari iudicio volens et intendens Capitulum generale, omnibus abbatibus qui ad istud Capitulum generale monachos adduxerunt super poenitencia talibus inducta distinctione quinta capitulo sexto parcit misericorditer ista vice, omnibus et singulis abbatibus districtione qua potest prohibens idem Capitulum ne de cetero monachos ad ipsum presumant adducere, nisi secundum conditionem in praefata distinctione positam ; alioquin absque retractatione aliqua, poenam ibidem taxatam sustineant, videlicet quod tribus diebus uno eorum in pane et aqua peragant levem culpam. 6.  Item, quoniam secundum Apostolum ab omni specie mala abstinere debemus omnibus abbatissis Ordinis districte praecipit Capitulum generale ne, infra monasteriorum suorum clausuras, mulieres coniugatas permittant aliquatenus habitare ; ubicumque autem aliter praesumptum fuerit, quamdiu ibidem tales habitaverint, altaria discooperiantur et divina ibidem minime celebrentur. 7.  Item, quoniam nobiliores actus naturaliter eliciuntur de potentiis melius et perfectius ordinatis, quotiens Cisterciensi aut alicui de quatuor primis abbatibus aliquid a generali Capitulo committitur in plenaria Ordinis potestate, sic declarat Capitulum generale, quod illa potestas se extendat ad correctionem, institutionem et destitutionem omnimodam, et in omnibus quae potest et debet dictum Capitulum, in omnibus etiam quae mandatum exigunt speciale. 8.  Et de contributione facienda in Ordine pro ipsius negotiis et libertatibus Ordinis defendendis, necnon pro debitis iam contractis, domino Cistercii et quatuor primis abbatibus committitur ut inde faciant, etc. 9.  Universis abbatibus, prioribus, cellerariis, bursariis Ordinis in regno Franciae constitutis, praecipitur ut ipsi in instanti termino Paschae apud Parisius domino Cistercii vel eius mandato satisfaciant integraliter de summis sibi imponendis, et illi qui sunt extra regnum apud Cistercium in sequenti Capitulo generali ; terminus autem solutionis apud Parisius in quindena incipiet per octo dies duraturus ; qui excesserit deponitur. 10.  Item, divinum cultum, etc. ibi dicitur quod fiat solemne festum de beata Catharina in monasteriis monialium Brabantiae, cum historia propria. 